b'\n_START_ARTICLE_\nMatija Gogala\n_START_SECTION_\nZnanstveno delo\n_START_PARAGRAPH_\nNjegovo delo se osredoto\xc4\x8da na fiziologijo in vedenje razli\xc4\x8dnih skupin \xc5\xbeu\xc5\xbeelk. V \xc4\x8dasu delovanja na Biotehni\xc5\xa1ki fakulteti se je posve\xc4\x8dal predvsem pojavu sezonske obarvanosti \xc5\xbeu\xc5\xbeelk in fiziologiji \xc4\x8dutil. Pomemben je njegov prispevek pri raziskavah za ultravijoli\xc4\x8dno svetlobo ob\xc4\x8dutljivih \xc4\x8dutnic pri o\xc4\x8deh metulj\xc4\x8dnic. Kasneje se je usmeril v podro\xc4\x8dje bioakustike in raziskoval komunikacijo stenic z vibracijskimi signali ter na tem podro\xc4\x8dju s sodelavci opravil pionirsko delo. Ukvarja se s fiziologijo in etologijo \xc5\xbeu\xc5\xbeelk in raziskavami zvo\xc4\x8dne in vibracijske komunikacije, predvsem z zvo\xc4\x8dnimi napevi vrst iz dru\xc5\xbeine \xc5\xa1kr\xc5\xbeatov in njihovi uporabnosti pri klasifikaciji vrst. Pomembno je prispeval tudi k zgodnjem uvajanju ra\xc4\x8dunalni\xc5\xa1kih orodij v biolo\xc5\xa1ke raziskave v Sloveniji._NEWLINE_Objavil je ve\xc4\x8d kot 80 znanstvenih del (\xc4\x8dlanki, poglavja v znanstvenih monografijah) in sodeloval na \xc5\xa1tevilnih mednarodnih konferencah za podro\xc4\x8dja, s katerimi se ukvarja. Poleg znanstvenih pi\xc5\xa1e tudi strokovna in poljudnoznanstvena dela, \xc5\xa1olske u\xc4\x8dbenike in drugo.\n_START_SECTION_\nPriznanja\n_START_PARAGRAPH_\nZa svoj prispevek k znanosti je prejel ve\xc4\x8d nagrad, med drugim \xc5\xa1tudentsko Pre\xc5\xa1ernovo nagrado leta 1959, nagrado Kidri\xc4\x8devega sklada (1968), 1979 red dela s srebrnim vencem, 1982 zlati znak Entomolo\xc5\xa1kega dru\xc5\xa1tva \xc5\xa0tefana Michielija, 1985 na Biotehni\xc5\xa1ki fakulteti Jesenkovo nagrado, 1995 posebno priznanje Slovenskega fiziolo\xc5\xa1kega dru\xc5\xa1tva in Gro\xc5\xa1ljevo priznanje Prirodoslovnega dru\xc5\xa1tva Slovenije (2001).'